text: Håndværkere i redningsaktion
  09 september 2010 kl. 06.11
  Takket være et par håndværkere, blev en 28-årig mand reddet op af en å.
  Det var kort efter klokken elleve tirsdag aften, at et par håndværkere kom gående ad Niels Gyldings Gade i Horsens. 
  Her stoppede de op, da de kunne høre råb om hjælp fra åen, der ligger lige ved gaden. 
  Det viste sig, at en 28-årig mand af ukendte årsager var faldt i vandet og ikke selv kunne komme op igen. 
  Da håndværkerne opdagede manden i åen, ringede de med det samme 112. 
  Den 28-årige kom ikke til skade under episoden og har det efter omstændighederne godt. 
  I følge vagtchefen hos Sydøstjyllands Politi er manden oprindeligt fra Horsens-egnen, men bor nu på Sjælland. Han betegnes som psykisk ustabil.
  De to håndværkere er nu indstillet til en dusør efter deres hurtige handlen.
  